פנחס ביבלניק

פנחס ביבלניק (נולד ב-13 בנובמבר 1952) הוא היסטוריון ואיש חינוך ישראלי. בכתיבתו עסק בחקר האנוסים באמריקה הקולוניאלית הספרדית במאה השבע-עשרה.

ביוגרפיה 
פנחס ביבלניק נולד בשנת 1952 בעיר רוסאריו בארגנטינה. בשנת 1974 עלה לישראל. למד לתואר ראשון בארכיאולוגיה באוניברסיטה העברית, וכן לתואר ראשון, שני ודוקטורט בהיסטוריה של עם ישראל בחוג להיסטוריה של עם ישראל באוניברסיטה העברית. ביבלניק היה מרצה בחוג להיסטוריה של עם ישראל באוניברסיטה העברית, באוניברסיטת בן גוריון, סמינר הקיבוצים, מכללת ספיר, מכון שכטר ללימודי היהדות, האוניברסיטה הפתוחה, ומוסדות נוספים בארץ ובעולם. 

מחקריו של ביבלניק מתמקדים בקורותיהם של האנוסים באמריקה הלטינית במאה ה-17 בדגש על זהויותיהם הדתיות והחברתיות ובקשרים שלהם עם יהודים ואנוסים של "הפזורה היהודית הספרדית-הפורטוגלית" של אותם ימים. הוא עמד על הזהויות השונות שאפיינו ציבור זה, אכן: היו שהגיעו ליבשת אמריקה, נעלמו מעיני כל ונטמעו בחברה הכללית; אחרים פסחו בין הסעיפים והתנדנדו בין הקבוצות האתניות השונות לאורך השנים, והקבוצה השלישית "המתייהדים" (מקיימי מצוות היהדות) שלהם היתה זיקה בין מוצא, קירבת דם ועזרה הדדית. ואשר אף הצליחו להקים "רשת תקשורת" ששימשה צינור מידע וקשר עם נוצרים חדשים ויהודים שישבו בספרד, פורטוגל, צרפת, ארצות השפלה, איטליה ואמריקה הדרומית.

על רקע השכלתו בתחום היהדות במאה ה-17 ובתולדות האנוסים, ביבלניק עבד כיועץ תוכן לטיולים מודרכים בספרד ובפורטוגל בעקבות תולדות האנוסים.

חיים אישיים 
ביבלניק מתגורר במבשרת ציון, נשוי ואב לארבעה.

פרסומים עיקריים 
 "בין איבריות ליהדות. על זהותם של נוצרים חדשים בספרד החדשה במאה הי"ז" ב-מ. אליאב-פלדון (עורכת), בעקבות קולומבוס. אמריקה 1992-1492, מרכז זלמן שזר, ירושלים 1996, עמ'481-465.
 "עולמם הדתי של המתייהדים במכסיקו במאה השבע-עשרה", פעמים 76 (תשנ"ח), עמ'102-69. 
 "משפטי האינקויזיציה נגד המתייהדים במכסיקו (1659-1642)" ב-ד.גוטוויין ומ.מאוטנר (עורכים), משפט והיסטוריה, מרכז זלמן שזר, ירושלים 1999, עמ' 145-127.

הערות שוליים 
 

היסטוריונים יהודים
בוגרי האוניברסיטה העברית בירושלים
מבשרת ציון: אישים
ישראלים שנולדו ב-1952